R:   Tanto los aspectos esmendaus como as motivacions represientan una diversidat de criterios que prebamos de contestar en chunto, por o carácter "filosofico" que lis acumula lo esmendant. As  esmiendas concretas quedarán contestadas, en quanto a si s'estiman u no, chunto d'atras que encorran os mesmos obchectivos u que faigan referencia a os mesmos contenius. En quanto a la motivación, se i fan apreciacions obchectivas y d'interpretación variable. Entendemos que "ortografía simpla" se referirá a funcional u fácil, o que puede implicar a facilidat d'aprendizache u a facilidat d'aplicación. Ciertament que a funcionalidat ye un d'os cinco prencipios siguius ta la confección d'a norma ortografica, pero  l'aplicación d'os atros quatre fa, necesariament, que existan solucions menos funcionals. A posibilidat de doples grafías ye totalment afuncional, encara que puede resultar "fácil" ta qui escribe tener diversas opcions: pero sólo s'encertará con a grafía correcta si se conoixen previament as opcions posibles. O que se denomina "excepcions", en realidat no son pas irregularidatz respecto a la norma, sino excepcions d'un enunciau. En quanto a los cultismos, no deixan d'estar-ne por mes uso que tiengan.